**Seimo narės Rimos Baškienės pranešimas: kontrolė neturi tapti šoko terapija vaikus auginančioms šeimoms**

2009 m. gruodžio 15 d. pranešimas VIR

Pastaruoju metu tūkstančiai vaikus auginančių šeimų Lietuvoje išgyvena nerimą – paaiškėjo, kad daliai jų gali tekti grąžinti iš valstybės gautas išmokas vaikams, taip vadinamus „vaiko pinigus“.

Nuo 2009 m. kovo mėnesio įsigaliojus Išmokų vaikams įstatymo pataisoms, keitėsi šių išmokų mokėjimo tvarka. Buvo numatyta, kad 52 litus už vieną 3-18 metų vaiką, kai šeimoje auga vienas ar du vaikai, bus mokami tik tuomet, kai mėnesio pajamos vienam šeimos nariui neviršija 1 050 litų. Prašymus dėl šios paramos gavimo pateikę žmonės privalėjo patys apskaičiuoti, kokios yra jų šeimos mėnesio pajamos. Dokumentų, patvirtinančių, kad nurodyti duomenys atitinka tikrovę, pateikti nereikėjo.

Šių metų pabaigoje atlikus atrankos būdu parinktų šeimų gautų pajamų patikrinimą paaiškėjo, kad tūkstančiams šeimų „vaiko pinigai“ buvo išmokėti neteisėtai, išmokų mokėjimas sustabdytos ir pareikalauta grąžinti gautas sumas. Kai kurioms šeimoms tai tapo šoko terapija.

Neabejotina, kad nemaža dalis šeimų tiesiog suklydo apskaičiuodami mėnesio šeimos pajamų dydį, kadangi jiems nebuvo pateikta reikalinga informacija. Ar valdininkai nesugebėjo pateikti informacijos ir tinkamai išaiškinti, kokios pajamos įskaičiuojamos į šeimos pajamas ir kurios šeimos įgyja teisę į „vaiko pinigus“?

Nuo 2010 m. sausio 1 d. vadovaujantis Socialinių išmokų perskaičiavimo ir mokėjimo laikinojo įstatymo nuostatomis vėl keičiasi išmokos vaikui skyrimo bei mokėjimo tvarka. Ar atsakingos institucijos pasirūpino informacijos žmonėms pateikimu, kad nežinojimas dešimtims tūkstančių šeimų vėl netaptų šoko terapija?

*Mišrios Seimo narių grupės informacija,*

*Seimo narė R. Baškienė, tel. 8 69842132*